A napközis közösségi programot 29 fő 4. és 6. osztályos tanuló részvételével valósítottuk meg. A művészeti tábort a Sokszínű érzések- Az érzelemkifejezés formái 4. osztályosoknak című sablon alapján szerveztük meg. A tanulók várakozással érkeztek az iskolába, s a tábornyitása, s az adminisztrációs feladatok után jégtörő és közösségépítő játékok következtek. Fekete-fehér, állathangverseny, labdajátékok, egyenesbe és keresztbe, sziget játék stb. Nagyon élvezték a tanulók, feloldódtak, s ráhangolódtak a következő programelemre.

Úgy tapasztaltuk, hogy a három kötelező programelem meglehetősen nehéz a 4. évfolyam számára. Nagy odafigyelést, koncentrációt és kitartást igényel, amivel nem biztos, hogy valamennyien rendelkeznek, különösen egész évi tanulás után, amikor egy kicsit már lazítani szeretnének. A kötelező elemeket mi délelőtt valósítottuk meg. Úgy láttuk, hogy akkor még befogadóbbak, koncentráltabbak a gyerekek. A testbeszéddel és némajátékkal való kifejezés érdeklődést keltett, s szívesen vettek részt a kiscsoportos munkában. A fényképből való olvasás kevésbé volt sikeres, nehezen találták ki a szituációt, s nehéz volt beleélniük magukat a képen látható szereplő helyzetébe. Örömmel jelenítettek meg fényképeket állóképben. Szívesen utánozták a kivetített képeken szereplők testtartását, mimikáját. Ha kellett javították egymás mozdulatait. Többen saját életükből is meséltek hasonló szituációkat. Jól sikerült a feladat, hatékony működtek együtt a gyerek. A testnyelvet fejlesztő drámajátékok jól sikerültek, ezek éppen ennek a korosztálynak valók. Még nem zavarja őket a többiek jelenléte, bátran mertek szerepelni, élvezték a számokkal való vitatkozást, a halandzsaszöveget, stoppos játékot, tükörjátékot, némajátékot.

A szituációt megelőző, ill. befejező mondat (Egy mondat) megmozgatta a fantáziájukat, kreativitásukat. Figyelmesen nézték egymást, élvezték a mini előadásokat. A feladat megbeszélésénél aktívan szerepeltek, jó észrevételeik voltak. Megfelelő kritikával, de biztatóan mondták el észrevételeiket. Az első mondat után nehezebb volt a szituáció elkészítése. Az utolsó mondat sokkal könnyebb volt.

Nagyon zsúfolt volt a délelőtt, minden pillanatot kihasználtunk. Kevés szabadidejük maradt a gyerekeknek. Nagyon sok volt a feladat a megadott időre. A délutánt mi is túlterveztük. Közös kép készítése, majd egyéni kép (sziluett rajzolása, festése), barátságkendő batikolása.

A barátságkendő elkészítése nagy sikerélményhez juttatta a gyerekeket. Ügyesen, figyelmesen, egymásnak segítve készítették a színes kendőket. Örültek egymás sikerének, egy-egy jól sikerült minta elkészülése után nagy ováció volt. A kendőket haza is vihették, így otthon is dicséretre számíthattak. Jól sikerült a feladat, talán, ha egy kicsivel több idő és alapanyag lett volna, még jobban sikerült volna egy-két kendő.

Sok volt a délutánra tervezett három program, még három csoportban is. Nem terveztük bele a takarítást. A tanulók élvezték a közös munkát, figyeltek egymásra, egymás munkájára. Pozitív volt a hozzáállásuk, segítőkészek voltak egymás iránt. Az egyéni kép készítése nehezen indult, folyamatosan kommunikáltak, figyelték, korrigálták egymást.

Több szünetet kellett volna tartani, levegőzéssel, önálló nem irányított játékkal. Némelyik program nem az adott korosztálynak való volt. A következő napokban levonva a tanulságokat, igyekeztünk több szabadidőt, játékot biztosítani a kötelező feladatok megvalósítása után. Ennek ellenére a gyerekek elégedettek voltak, örömmel zárták az első napot.

A második napon csoportos szituációs játékokat játszottunk érzelmek kifejezésével. Egy Chaplin filmrészletet tekintettünk meg A kölyök című filmből.

Kimozdulás: Kirándulás Budapestre

A Láthatatlan Kiállítás nagy sikert aratott, de véleményem szerint valójában 6., 7. osztálytól tudják úgy értékelni a tanulók, ahogyan kell. A mi gyerekeink inkább érdekesnek tartották a sötétben tett kirándulást.

Az Elevenpark az ő világuk volt. Kimozoghatták magukat kedvükre.

A Budai vár, s a Halászbástya ismét nagy szenzáció volt, hiszen ezeknek a gyerekeknek nagy része még Budapesten sem járt. Nem győztek betelni a kilátással, a látnivalókkal. Az idő már itt esősre fordult. Ki kellett próbálnunk a kapott esőkabátokat, s tudomásul vennünk, hogy a minősége sajnos kifogásolható, hiszen egy kis szél elég volt hozzá, hogy felemelje, és elszakítsa rajtuk a nejlont, s pár szem esőtől is elázzanak.

**Chaplin: Kid - részlet némafilm megtekintése**

**Képregény rajzolás 8.00-9.50**

A némafilmekről szóló kis tájékoztató után megnéztük a filmet. Az egyik csoporttal képregényeket rajzoltunk páros munkában, filctoll technikával.

Feladat: Fejezd be a történetet.

A gyerekek kreatívak voltak, többféle megoldást találtak ki a film elképzelt befejezésére. Több páros humorral fűszerezve rajzolta meg elképzeléseit a képregény szabályainak megfelelően.

A rászánt idő elég kevés volt, nem mindenki tudta kiszínezni alkotását, de a legtöbb munka kikerült a tábor végi kiállításra.

**Zoetrope készítés 10.00-11.00**

A feladat rendkívül sok előkészítő munkát igényelt. A szerkezet elkészítéséhez nem volt pontos magyarázat, ezért kutatómunkával, próbálgatással tudtam elkészíteni (saját anyagokból), így a 6 zoetrope és a papírcsíkok sablonjának elkészítése több óra előkészületet igényelt.

A gyerekek ámulva nézték, ahogy a kép megmozdult, és lelkesen fogtak a saját képsorozatuk megrajzolásához. Az elkészült „filmeket” büszkén pörgették egymásnak.

A feladat sikeresnek bizonyult.

**Tisza-part természet utáni grafika 12.30-15.40**

Az alpári láp csodálatos madárvilága, buja vízparti növényzete remek inspiráció tájképek alkotásához.

Ragyogó napsütésben sétáltunk a helyszínre, ahol mindenki talált magának egy-egy szép helyet, amit lerajzolhatott. Szénnel dolgoztunk, amit sokan most próbáltak ki életükben először.

Az új technika sikerélményhez juttatta a gyerekeket. Gyorsan haladtak és különleges munkák születtek.

A táborzáró kiállításon nagyon mutatósak lettek a színesbe paszpartuzott szénrajzok.

**Csütörtök**

**Rövid animációs film készítése zenére 9.00-16.00**

A feladatot már délelőtt elkezdtük, mert egy 1 perces animációhoz 400-500 képkockára van szükség. A 3 fős csoport munkáját művészeti középiskolás diákok segítették.

Először kitaláltuk a történetet, kiválasztottuk a zenét, majd ötletelés következett, mi legyen a film témája. Építőkockákat és egy modell fafigurát választottunk.

A tényleges fényképezés 5 órát vett igénybe. A kis táborlakók el is fáradtak a lassú, precíz munka során. Saját fényképezőgépet használtam, majd otthoni utómunkával, 2 óráig válogattam ki a selejt képeket.

A film összeállítására pénteken került sor, az iskola számítógépén. Az informatika teremben találtunk olyan gépet, amin rajta volt ez a program, és a videó kártyája is megfelelő volt. Ez szintén késleltette a munkát.

Reflexió: Ennek a korosztálynak véleményem szerint nem alkalmas ez a feladat, főleg így, technikai eszközök hiányában. Több fényképezővel, több megfelelő géppel talán lehetett volna néhány, maximum 20-30 mp-es animációs filmet készíteni. Így kevés gyereket tudtunk bevonni ebbe a munkába.

**Péntek**

**Animációs film befejezése 9.00-11.00**

Az elkészült képsorozat összevágása, zenével való összeállítása még 2 órát vett igénybe.

Ezt természetesen nem a táborozókkal végeztem. Az utómunka kivont engem a táncház programból, amit nagyon sajnálok.

**Kiállítás összeállítása, felrakása 11.00-14.00**

A gyerekek egész heti munkáiból tablókat állítottam össze, rendszerezve feladatok, technikák szerint. Felkerültek a batikolt kendők, a szénrajzok, a képregények, az illusztrációk, az óriási kézzel-lábbal festett kép, az életnagyságú gyerekfestmények, a zoetropok képsorozatai. Nagyon színes, változatos kiállítást sikerült összeállítani a gyerekek segítségével.

A délutáni bemutatón, amit a szülőknek, barátoknak tartottunk, büszkén mutatták műveiket.

Hasznosnak találtam a táborzáró kiállítást, mert összefoglalta a gyerekek és a szülők számára is azt a rengeteg munkát, amit a táborlakók végeztek.

Kár, hogy nem kaptunk sütit… ☺